kardosdrur/scandi-wiki huggingface dataset:
Henrik Kildentoft

Henrik Kildentoft (født 18. marts 1985) er dansk tidligere fodboldspiller. Hans sidste klub var Næstved Boldklub. Han spiller højre back og midterforsvarforsvar.

Karriere

Brøndby IF 
Kildentoft blev i efteråret 2004 rykket op i Brøndby IF's førsteholdstrup. I foråret 2005 debuterede han i Superligaen i en 2-0-sejr over Viborg FF den 16. april 2005, da han efter 82 minutter afløste Johan Elmander. Da han havde et halvt år tilbage af sin kontrakt skiftede han i 2007 til FC Nordsjælland, der angiveligt betalte 500.000 kr for forsvarsspilleren.I sin tid i Brøndby IF var han med til at vinde "the Double", i 2005 dog med for få kampe til at blive registreret. I 2006 blev det til sølvmedaljer med klubben, han spillede for i 10 år, og endeligt vandt han guld i Royal League i 2006-07

FC Nordsjælland 
I 2007 skiftede Kildentoft til FC Nordsjælland, hvor han spillede frem til januar 2013. I alt blev det til 155 kampe i alle turneringer for den nordsjællandske klub. I sin tid i klubben var han med til at vinde to pokaltitler i 2010 samt igen året efter 2011 og det danske mesterskab i 2011/12.

FK Haugesund 
Den 27. januar 2013 meddelte FC Nordsjælland, at man havde solgt Kildentoft til den noske Tippeliga-klub FK Haugesund, hvor han har fået en treårig kontrakt. Her var han med til at sikre Haugesund deres første medaljer i klubbens historie med en flot bronze plads.

Hønefoss BK 
Han var i foråret 2014 udlejet, og da FK Haugesund valgte at fritstille ham, skiftede han den 1. august 2014 på en fri transfer til Hønefoss BK. Han scorede sit første mål for klubben den 14. september i en 4-1-sejr over HamKam.

Vendsyssel FF 
I december 2014 skiftede Kildentoft til Vendsyssel FF efter flere ugers forhandlinger, hvor han skrev under på en etårig kontrakt.

Næstved Boldklub 
Den 8. juli 2015 blev det offentliggjort, at Henrik Kildentoft havde skrevet under på en kontrakt med den danske klub, Næstved Boldklub.

Den 18. august 2017 i en alder af 32 år blev det offentliggjort, at Kildentoft stoppede karrieren grundet vedvarende rygproblemer.

Referencer

Eksterne henvisninger 
 Henrik Kildentoft, all-time Superstats.dk 
 

Fodboldspillere fra Danmark
Fodboldspillere fra Brøndby IF
Fodboldspillere fra FC Nordsjælland
Fodboldspillere fra FK Haugesund
Fodboldspillere fra Hønefoss BK
Mike Jensen

Mike Lindemann Jensen (født 19. februar 1988) er dansk fodboldspiller, der spiller for 1. divisions holdet HB Køge. Han er offensiv midtbanespiller, men bliver oftest brugt som midtbane/defensiv midtbane. Han er søn af den tidligere Brøndby-spiller og tidligere Brøndby-cheftræner Henrik Jensen.

Karriere

Ungdom 
Mike Jensens fodboldkarriere startede i Boldklubben Rødovre i 1993, hvor han primært spillede angriber i de følgende otte år. Med Rødovre nåede han at vinde adskillige Københavns- og pokalmesterskaber, både indendørs og udendørs, samt et enkelt Danmarksmesterskab. Sæsonen som lilleput henover år 2000 bød således på The Treble, i form af Københavnsmesterskabet, Danmarksmesterskabet samt Pokalmesterskabet efter finalesejr i Parken. I de sidste år af tiden i Røvdovre tog Jensen desuden hul på tiden med ungdomslandshold, hvor han siden har været fast repræsenteret hos diverse årgange.

Brøndby IF 
Mike Jensen spillede i en længere periode på Brøndbys andethold, men slog senere til på førsteholdet, for hvem han scorede sit første mål i UEFA Cuppens anden kvalifikationsrunde på hjemmebane i 4-0-sejren over Flora Tallinn i efteråret 2006. Han var i 2008 udlånt til Malmö FF. 

Mike Jensen fik sit gennembrud i Brøndby i sæsonen 2009-10 under den tidligere landsholdsspiller Kent Nielsen og senere hen hans far Henrik Jensen.

Rosenborg 
Den 6. februar 2013 skrev Mike Jensen under på en fire-årig kontrakt med det norske hold Rosenborg BK på en fri transfer. Han kom i 2013 på årets hold i Norge, for sine præstationer i 2013-sæsonen for klubben.

Landshold 
Han blev belønnet for sin indsats i Superligaen 2009-10 samt starten af 10-11, med en udtagelse til landsholdet til venskabskampen mod Tyskland den 12. august 2010.

Referencer

Eksterne henvisninger 

 
 Mike Jensen, all-time Superstats.dk

Fodboldlandsholdsspillere fra Danmark
Fodboldspillere fra Brøndby IF
Fodboldspillere fra Malmö FF
Fodboldspillere fra Rosenborg BK
Adam Eckersley

Adam James Eckersley (født 7. september 1985 i Manchester, Salford England) er en engelsk fodboldspiller der spiller i St Mirren. Han spiller for det meste som højre back, men han er også i stand til at spille venstre back. Han er storebror til Richard Eckersley.

Karriere 
Han blev født i Salford i Greater Manchester i England. Eckersley startede med at spille for Manchester United som 9-årig, og han skrev første gang kontrakt med klubben i 2002. Han var en del af Uniteds reservehold der vandt the quadruble i 2005. Han fik sin debut på seniorholdet i en Carling Cup-kamp den 26. oktober 2005, hvor han var med i startopstillingen som venstre back i 4-1-hjemmesejren mod Barnet. Eckersley blev derefter lånt ud til den belgiske 2. divisionsklub Royal Antwerp i januar 2006 for at få mere førsteholdserfaring. Eckersley var efterfølgende på tale til et udlån til NEC i Holland som erstatning for Jeffrey Leiwakabessy i april 2006, men han blev i stedet lånt ud til Brøndby i august 2006. Han blev skadet under sit ophold i Brøndby fik kun seks kampe for klubben, før lånet sluttede 31. december 2006.

Han tog nu til Barnsley den 8. januar 2007 på et nyt lån resten af sæsonen, men opholdet blev kortere end forventet og sluttede allerede i april, da Eckersley vendte tilbage til Manchester United med en sprængt lårmuskel, og han spillede ikke for Barnsley igen. Han rykkede op i Manchester Uniteds førsteholdstrup som erstatning for den skadede Mikaël Silvestre i starten af 2007-08-sæsonen, før han tog til Port Vale på et månedlangt lån den 12. oktober 2007. Han fik sin debut i et nederlag mod Brighton & Hove Albion den 13. oktober 2007, hvor han endda blev vist ud. Han spillede kun en kamp mere for klubben, før han fik en knæskade og vendte tilbage til Manchester United for en kort periode.

Den 1. januar 2008 tog Eckersley tilbage til Port Vale, denne gang i form af et permanent skift, og han blev dermed manager Lee Sinnotts første egentlige indkøb. Eckersley udtrykte interesse i at forlænge sin kontrakt udover den oprindelige seksmånedersaftale, , men på trods af at han scorede sit første mål i engelsk fodbold, og det første siden perioden i Royal Antwerp, i et 2-2-opgør hjemme mod Yeovil Town den 29. januar 2008, blev det meddelt at hans kontrakt ville udløbe i slutningen af 2007-08-sæsonen, og Port Vale rykkede senere ned i League Two.

Forud for 2008-09-sæsonen skiftede han til det danske superligahold Horsens på fri transfer. 
I sommeren 2010 skiftede han igen på en fri transfer. Denne gang til den daværende 1. divisionsklub AGF  Han forlod klubben i sommeren 2014, efter at have spillet 85 kampe for dem.

I august 2014 skiftede han til Heart på en 1 årige kontrakt .

Referencer

Eksterne henvisninger 

Fodboldspillere fra England
Fodboldspillere fra Manchester United F.C.
Fodboldspillere fra Royal Antwerp FC
Fodboldspillere fra Brøndby IF
Fodboldspillere fra Barnsley F.C.
Fodboldspillere fra Port Vale F.C.
Fodboldspillere fra AC Horsens
Fodboldspillere fra AGF
Personer fra Manchester
Virgin

Virgin er et ord, der stammer fra engelsk og betyder jomfru. 

Virgin henviser til flere artikler:

 Virgin Group – et venture kapital konglomerat, stiftet af bl.a. Richard Branson
 Virgin Records – et pladeselskab
 Virgin Atlantic Airways – flyselskab
 Virgin Galactic – en virksomhed, der forsøger at fremstille et rumfartøj til kommerciel rumfart

 Jomfru Maria – Kaldes i Kristendommen til tider for "The Virgin"
 Virgin Islands – Jomfruøerne
 Virgin (band) – polsk rockband
Peguero Jean Philippe

Peguero Jean Philippe (født 29. september 1981) er haitiansk fodboldspiller. Meget boldsikker angriber, som var godt på vej til det helt store gennembrud i Brøndby IF. I hans 4 kamp scorede han sit andet mål for klubben, men blev samtidig alvorligt skadet.

Kaldes også "Pedro Popozao" af diverse Brøndbyfans.

Tidligere klubber: Don Bosco, Colorodo Rapids, Red Bull New York

Han har været udlejet til den amerikanske klub San Jose Earthquakes, men fortsatte knæproblemer har medført at han i november 2008 er blevet erklæret for fodboldinvalid.

Eksterne henvisninger 
 

Fodboldspillere fra Haiti
Fodboldspillere fra Don Bosco FC
Fodboldspillere fra Brøndby IF
Gråbrødrenes Fordrivelseskrønike

Gråbrødrenes Fordrivelseskrønike blev til i røret omkring reformationens indførelse i 1536. I Danmark blev gråbrødrene (franciskanerne) i mange tilfælde mere eller mindre voldeligt fordrevet fra deres klostre, som blev taget i brug til andre formål.

Den danske franciskaner, broder Jacob skrev derfor på latin Cronica seu brevis processus in causa expulsionis fratrum minoritarum de suis cenobiis provincie Dacie – , hvor han beskrev kloster for kloster, hvilke overgreb de havde været udsat for. 

Formålet med skriftet var at argumentere for tilbagegivelse af ordenens klostre. Herredagen, i 1534, hvor dette skulle have været behandlet, blev dog aldrig gennemført. Og efter reformationen blev der i den nye kirkelige regelsamling, Kirkeordinansen udstedt forbud mod tiggermunkenes tilstedeværelse i Danmark. Dette var i modstrid med forholdene i de øvrige klostre, hvor munke og nonner normalt fik lov til at blive boende, indtil de døde.

Eksterne henvisninger 

Franciskansk
Reformationen
Krøniker fra Danmark
Hannes Sigurðsson

Hannes Sigurðsson (født 10. april 1983) er islandsk fodboldspiller.

Kom til Brøndby IF efter at både Morten "Duncan" Rasmussen og Peguero Jean Philippe blev skadet i efteråret 2006. Fysisk meget stærk angriber. Han har spillet 18 u-landskampe for Island og scoret 13 mål. Er skiftet til Viking Stavanger igen med øjeblikkelig virkning pr. 30. marts 2007.

Tidligere klubber: FH Hafnarfjordur, Viking Stavanger, Stoke City FC, Brøndby IF

Fodboldspillere fra Island
Fodboldspillere fra Stoke City F.C.
Fodboldspillere fra Brøndby IF
Fodboldspillere fra Viking FK
Tiggermunk

Tiggermunke er medlemmer af religiøse ordener, som har aflagt løfte om fattigdom og givet afkald på personlig ejendom. Tiggermunke findes i kristendommen,  hinduismen og buddhismen.

De skulle forsørge sig ved eget arbejde og de troendes velgørenhed. 

I kristendommen kendes fra middelalderen fire store tiggerordener:
Franciskanere, de grå brødre.
Dominikanere, de sorte brødre.
Karmelitter, de hvide brødre. Deres kloster i Helsingør er den bedst bevarede klosterbygning i Norden.
Augustinereremitter.

I løbet af et halvt århundrede vandt dominikanerne og franciskanerne udbredelse i hele kristenheden. Deres fortrin var, at de som tiggermunke ikke var bundet til et bestemt kloster, men vandrede omkring. Især fik de betydning for byernes religiøse liv. Omkring 1200 begyndte bybefolkningen, borgerne, at gøre sig gældende overfor adel og gejstlighed. En tiggerorden byggede sine klostre i byen, og det tidligere arbejde på klostergodset blev dermed afløst af åndeligt arbejde med prædikener og sjælesorg. Tiggermunkenes hovedformål var ikke egen, personlig frelse, men energisk virksomhed for andres frelse. Derfor gav paverne dem også det ene privilegium efter det andet. De fik ret til at læse messe og høre skrifte overalt, og det vakte forargelse i kleresiet, at mange hellere ville skrifte for en omvandrende tiggermunk end for stedets egen sognepræst. Middelalderens største lærde var tiggermunke, som dominikaneren Thomas Aquinas og franciskaneren Duns Scotus. 

I slutningen af Valdemar Sejrs regeringstid kom dominikanerne og franciskanerne til Danmark, og omkring 1300 var der allerede 34 tiggermunkeklostre i de danske købstæder. Tiggermunkene behøvede jo kun et hus i byen, ikke et helt jordegods som de gamle ordener. Men det indbyrdes forhold mellem de grå og de sorte brødre var dårligt, ligesom der var mange sammenstød mellem tiggermunke og sognepræster. 

Der var også dominikaner- og franciskanernonner; de sidste tilhørte Clarisserordenen, indstiftet af Frans af Assisis veninde Clara. Dertil havde man dominikanske og franciskanske tertiariere (af tertius ordo = tredje orden) om personer, som indenfor sit ægteskab og borgerlige virksomhed ville leve et fromt liv, uden at bryde op fra ægtefælle og børn eller sit hjem og erhverv. Ludvig den Hellige tilhørte disse tertiariere. Inspireret af tiggermunkene fik man en folkelig vækkelse i lægmandskredse.

Noter 

Munke og nonner
Askese
Joseph Elanga

Joseph Elanga Fils (født 2. maj 1979) er en tidligere camerounsk fodboldspiller, spillede i Malmö FF i den svenske liga Allsvenskan samt de danske klubber Brøndby IF og AC Horsens. 

Elanga står (pr. august 2010) noteret for 17 kampe for Camerouns landshold, som han debuterede for helt tilbage i 1997. Han var en del af sit lands trup til VM i 1998 i Frankrig.

Referencer

Eksterne henvisninger 

Fodboldspillere fra Cameroun
Deltagere ved verdensmesterskabet i fodbold 1998
Fodboldspillere fra AC Horsens
Fodboldspillere fra Brøndby IF
Fodboldspillere fra Malmö FF
Personer fra Yaounde
Kvart

En kvart, (quartus, fjerde) er betegnelsen for et musikalsk interval, der omfatter fire tonetrin. I musikteorien opererer man med udtrykkene formindsket, ren eller forstørret kvart. Forskellen herpå er om afstanden mellem de to toner er henholdsvis fire, fem eller seks halvtonetrin. Den forstørrede kvart har udover dette navn et specifikt navn, som den deler med den formindskede kvint – nemlig tritonus.
Kvarten er i øvrigt det interval, der er imellem strengene på en kontrabas samt mellem de fleste af strengene på en guitar (her skiller intervallet mellem 4. og 5. streng sig ud i og med disse er hhv. G og H – intervallet er altså en stor terts.

På samme måde som kvinten og oktaven er kvarten et rent interval. Det betyder, at man ikke opererer med store og små kvarter. I akkorder bruges kvarter i susakkorder, der også beskrives som akkorder med kvartforudhold. En susakkord efterfølges ofte af en durtreklang med samme grundtone.

Intervallet kan kendes på at det har samme interval, som de første to toner i Henrik Rungs melodi til H.C. Andersens "I Danmark er jeg født"

Toneintervaller
Langskib

Langskibe fra vikingetiden var meget hurtige og solide. Fra Danmark kendes Ladbyskibet.

For at regnes som langskib, må længden være mindst 15 meter. Langskibene var bygget, så de kunne sejle næsten helt ind til kysten. De var smalle, og dermed svære at manøvrere, men til gengæld hurtige. De havde mast og sejl, samt huller hele vejen langs skibets ræling til de mange årer.

De norske langskibe kunne være 30-50 meter lange og havde en besætning på op til 60 mand. De danske eksemplarer var 17 og 28 meter lange, formodentlig med en besætning på henholdsvis 30 og 50 mand.
Der er lavet mange rekonstruktioner af langskibe, som sejler med op til 20 kilometer i timen. 

Tre af de mest kendte norske langskibe er udstillet på Bygdøy i Oslo: Osebergskibet, Gokstadskibet og Tuneskibet.
 
Dertil er der fundet fem andre norske langskibe, som var mindre godt bevaret: Myklebustskibet, Borreskibet, Storhaugskibet, Grønhaugskibet og Jellestadskibet.

Drageskibe 

Drageskibe var langskibe med et udskåret dragehoved i stævnen for at markere statusen til den konge eller høvding, skibet tilhørte. De fleste langskibe var ikke udstyret med dragehoved.

Også andre dyrehoveder kendes. Olav Haraldssons skib Visunden fik sit navn fra det forgyldte "visundhoved" (dvs. bisonhoved) i stævnen. 

I Olav Tryggvasons saga omtales Ormen Lange som "en drage, gjort efter mønster af Ormen, som kongen havde med fra Hålogaland; men skibet var meget større og i alle dele gjort med mere omhu. Dette kaldte han Ormen Lange, men det andet blev hedende Ormen Skamme." 

I Håkon Håkonssons saga omtales, at kongens skib hed Dragen. Det beskrives som udstyret med forgyldte hoveder og 25 rorbænke.

På Bayeuxtæppet skildres slaget ved Hastings med drageskibe i 1066.

Noter 

Vikingeskibe
Skibstyper

fr:Drakkar
nl:Longschip
Ussinggaard

Ussinggaard nævnes første gang i historien i det Herrens år 1499,da den hovedrige rigens hofmester Erik Ottesen Rosenkrantz skiftede med sine børn. Gården ligger ca. 9 km vestsydvest for Horsens i Korning Sogn i Hedensted Kommune. Hovedbygningen er opført i 1859. Ussinggaard Gods er på 223,3 hektar

Ejere af Ussinggaard 

 (før 1450) Knud Gyldenstierne
 (1450-1499) Erik Ottesen Rosenkrantz
 (1499-1510) Holger Eriksen Rosenkrantz
 (1510-1525) Otte Holgersen Rosenkrantz
 (1525) Anne Ottesdatter Rosenkrantz gift Gjøe
 (1525-1580) Albrecht Gjøe
 (1580-1589) Anne Ottosdatter Rosenkrantz gift Gjøe
 (1589-1595) Dorthe Albrechtsdatter Gjøe
 (1595-1623) Sophie Brahe gift (1) Munk (2) Sehested
 (1623-1636) Malte Sehested
 (1636-1657) Kirsten Munk
 (1657-1661) Kirsten Munks dødsbo
 (1661-1686) Clement Sørensen
 (1686) Maren Clementsdatter Sørensen gift Jensen
 (1686-1726) Niels Jensen
 (1726-1741) Anne Jensdatter Bagge gift Jensen
 (1741-1761) Gerhard Hansen de Lichtenberg
 (1761-1775) Jochum Rodenborg de Lichtenhielm
 (1775-1777) Bodil Gertsdatter de Lichtenberg gift (1) von Gersdorff (2) de Lichtenhielm
 (1777-1805) Christian Christoffer von Gersdorff
 (1805) Gerhardine Jochmine Christiansdatter von Gersdorff gift De Serène D`Acyueria
 (1805-1829) Joseph Louis Bruno David De Serène D`Acyueria
 (1829-1833) Hans Henrik Frellsen
 (1833-1854) Otto Frederik Ahlmann
 (1854-1872) Morten Frederik Vilhelm Lotz
 (1872-1880) Adolf Frederik Holten Castenschiold
 (1880-1881) Sigismunde Steinmann gift Castenschiold
 (1881-1896) Sigimund Fritz Castenschiold
 (1896-1922) Axel Henrik Castenschiold
 (1922-1931) S. P. Larsen
 (1931-1932) Jydsk Landhypotekforening
 (1932-1953) H. Ohm
 (1953-1959) H. Ohms dødsbo
 (1959-1965) Niels Charles Lilleør
 (1965-1975) Johan Valdemar Nilsson
 (1975-1983) Johan Valdemar Nilssons dødsbo
 (1983-1990) Niels Skou nr1
 (1990-1992) Niels Skous dødsbo
 (1992-1998) Niels Nielsen Skou nr2
 (1998-) Karl Peter Korsgaard Sørensen / Stella Sørensen

Herregårde i Vejle Amt
Herregårde i Hedensted Kommune
Paragliding

Paragliding er en sportsgren, hvor piloten flyver under en faldskærmslignende skærm. I paragliding benytter udøveren ofte opdriften fra skrænter og bjergkanter til at komme i vejret. Det er ligeledes muligt at lade sig trække op i luften ved brug af et spil eller en bil, som man kender det fra svæveflyvning.
Eller ved brug af en motor med propel som piloten har hængende på ryggen.

Under paragliding uden motor skal man bruge opdrift, enten fra termik (konvektion) eller vindens opadgående strøm ved mødet med en skrænt. Flyvning i Danmark foregår typisk ved kystvendte skrænter, f.eks. ved Gilleleje.

Paragliding er en "søster-sport" til drageflyvning (hanggliding) og udøves derfor ofte i samme regi. Mange af de danske klubber har således både drageflyvere og paraglidere som medlemmer.

I Danmark organiseres sporten af Dansk Hanggliding og Paragliding Union.

Ekstern kilde/henvisning

 Dansk Hanggliding og Paragliding Union 

Luftsport
Faldskærmsudspring
Paestum

Paestum (på dansk nogle gange Pæstum) er en gammel græsk by i Italien. Da byen i 600-tallet før vores tidsregning blev grundlagt af græske kolonister, hed den Poseidonia, opkaldt efter den græske gud Poseidon.

I Paestum ligger tre velbevarede templer.

Paestum er en del af Nationalpark Cilento, Vallo di Diano og Alburni der også er verdensarvsområde.

 

Grækenland i antikken
Verdensarvsområder i Italien
Central Park (flertydig)

Central Park kan have flere betydninger og henviser til forskellige artikler:

 Central Park – park i byen New York, USA.
 Central Park (skyskraber) – beliggende I Perth, Vestaustralien.
Sophia Bush

Sophia Anna Bush (født den 8. juli 1982 i Pasadena, Californien, USA) er en amerikansk skuespiller, der bl.a. medvirkede i tv-serien One Tree Hill, hvor hun spillede Brooke Davis.

 Tidlige liv og karriere 
 Opvækst 
Sophia er enebarn, født og opfostret i Pasadena i Californien af sin far Charles William Bush, som er en af de bedste fotografer i reklamebranchen i USA og af sin mor Maureen, der leder et fotostudie. Sophia var en sportslig ung pige på sin skoles førstehold i volleyball og havde ingen intentioner om skuespil før efter sin afgangseksamen. Sophia gik i skole på Westridge School for piger og på University of Southern California og var medlem af kollegiet Kappa Kappa Gamma, hvor hun tjente som formand. Hun gik på USC tre år før hun fik rollen som Brooke Davis i serien One Tree Hill. Hun var dronningen af Tournament of Roses Parade.
Sophia er af fransk/canadisk og italiensk herkomst.

 Karriere 

Sophia debuterede på film i komedien Van Wilder, som Sally (førsteårseleven, der forfører Van og som ikke ved hvem Air Supply er). Siden hen har hun optrådt i flere forskellige tv-serier som Nip/Tuck, Sabrina the Teenage Witch og Punk'd efter at være blevet narret af sin veninde Brittany Snow.

Hun var tildelt rollen som Kate Brewster i Terminator 3: Rise of Machines, men blev erstattet af Claire Danes, da instruktøren mente hun var for ung. I 2003 fik hun rollen som Brooke Davis i serien One Tree Hill. Serien er en af CW-netværkets største hits og bliver udsendt verden over. Det var også her hun mødte sin mand Chad Michael Murray, som hun blev skilt fra et par måneder senere.

I tiden med arbejdet på serien fik hun en del roller i film som Supercross, Stay Alive, John Tucker Must Die og en genindspilning af The Hitcher.

For nylig fik hun en Rising Star pris ved Vail Film Festival for hendes optræden i filmen The Hitcher. Hun vandt også tre Teen Choice priser for hendes medvirken i John Tucker Must Die og The Hitcher.

Den 20. april 2007 blev det bekræftet at Sophia bliver den nye stjerne i Francois Velles nye film The Narrows, hvor hun kommer til at spille med Kevin Zegers, Eddie Cahill og Vincent D'Onofrio. Det siges at hun skal spille den smukke, intelligente og selvsikre Kathy Popovich. Optagelserne begyndte i New York den 24. april 2007 og skulle være færdige i 2008.

 Privatliv 
Den 16. april 2005 blev hun gift med skuespilleren Chad Michael Murray, men fem måneder senere, den 26. september 2005, blev de separeret. De blev skilt den 29. december 2006.

 Udvalgt filmografi 
 Van Wilder (2002) – Sally
 Learning Curves (2003) – Beth
 Supercross (2006) – Zoe Lang
 Stay Alive (2006) – October Bantum
 John Tucker Must Die (2006) – Beth
 The Hitcher (2007) – Grace Andrews
 The Narrows (2008) – Kathy Popovich

 Tv-serier 
 Point of Origin (2002) – Carrie Orr
 Nip/Tuck (2003) – Ridley
 Sabrina - skolens heks (2003) – Fate Mackenzie
 One Tree Hill'' (2003-2012) – Brooke Davis
Chicago P.D - Erin Lindsay
Good Sam (2022) - Dr. Samantha Griffith

Eksterne henvisninger 

 

Skuespillere fra Californien
Personer fra Los Angeles
Sonetring

En sonet-ring eller sonet-krans er en samling af 14 sonetter, som opfylder nogle bestemte formkrav: Sidste linje i sonet 1 er den samme som første linje i sonet 2; sidste linje i sonet 2 er den samme som første linje i sonet 3, osv. frem til sidste linje i sonet 14, som er den samme som første linje i sonet 1. De 14 førstelinjer (eller sidstelinjer) danner tilsammen en 15. sonet, mestersonetten.

Et eksempel på en sonetkrans er Inger Christensens digtsamling "Sommerfugledalen" (1991).
Et andet eksempel på en sonetkrans er Cecilie Ekens børnbog Mørkebarnet fra 2009

Poesi